– Адкрыць сэрца – правільна, але як гэта зрабіць? Відаць, адразу трэба падрыхтавацца, настроіцца на тое, дзеля чаго ты прышоў. А яшчэ вельмі важна памаліцца перад пачаткам святой Імшы. А як на практыцы? Часам карціна такая: ксёндз ужо выйшаў да алтара, прамовіў “У Імя Айца, Сына і Святога Духа…”, а парафіяне ўсё яшчэ спешна залятаюць, стукаюць дзвярыма, прысутныя нервова азіраюцца… Цяпер звернемся да такога простага жыццёвага прыкладу: калі вы збіраецеся на які-небудзь важны прыём, наносіце візіт якой-небудзь важнай асобе, што робіце? Распланоўваеце ўсё да дробязей: з кім пайсці, ва што апрануцца, што сказаць, як усміхнуцца… І ніхто пры гэтым не спазняецца! Усе разумеюць, што часам гэта для нас – экзамен, ад якога ў далейшым будзе шмат залежыць… Так і перад святой Імшой: трэба заўсёды мець 10-15 хвілін, каб супакоіцца, а яшчэ лепей – прыйсці ў касцёл за паўгадзіны, каб аддаць свае праблемы Богу, засяродзіцца, настроіцца на адданне Яму свайго сэрца. “Толькі я і Ён, толькі я і Ты, гэты час – толькі для нас, нічога іншага не існуе…”. У падрыхтоўцы сэрца да святой Імшы раю скарыстацца малітвай святога Тамаша Аквінскага.